
МОТИВИ 
към Наредба за изменение и допълнение на Наредба № 2 от 8.06.2011 г. за издаване на разрешителни за заустване на отпадъчни води във водни обекти и определяне на индивидуалните емисионни ограничения на точкови източници на замърсяване (обн., ДВ, бр. 47 от 2011 г., изм. и доп., бр. 14 от 2012 г., бр. 44 от 2013 г. и бр. 48 от 2015 г.)


1. Целите, които се поставят:
Целта на предложеното изменение е осигуряване на еднозначност в подхода за регламентиране на заустванията на отпадъчни води от обекти, разположени в зоните за защита на водите, които следва да са обезпечени с подходящо пречистване на формираните отпадъчни води, преди заустването им в повърхностните водни обекти, с което ще се осигури запазване на състоянието и не влошаване на качеството на водите във водоприемниците.
2. Причини, които налагат приемането на акта: 
С влизането в сила на Наредба № 2 от 8.06.2011 г. за издаване на разрешителни за заустване на отпадъчни води във водни обекти и определяне на индивидуалните емисионни ограничения на точкови източници на замърсяване (обн., ДВ, бр. 47 от 2011 г.), с която се отмени Наредба № 10 от 2001 г. за издаване на разрешителни за заустване на отпадъчни води във водни обекти и определяне на индивидуалните емисионни ограничения на точкови източници на замърсяване (ДВ, бр. 66 от 2001 г.), се въведе на практика забрана за разрешаване на нови зауствания от обекти, разположени в зоните за защита на водите по чл. 119а, ал.1, т. 1, 2, 4 и 5 от Закона за водите, каквато забрана няма в Закона за водите. Въведената през 2011 г. разпоредба на чл.6, ал.1, т.1 от Наредба № 2 от 8.06.2011 г., ограничи регламентирането на заустванията от множеството съществуващи обекти, които не са имали издадени или са с изтекли и неподновени в срок разрешителни за заустване на отпадъчните им води, съгласно Закона за водите. По смисъла на посочената разпоредба тези обекти или заустванията им се явяват като „нови“, независимо че са „съществуващи обекти“ и в големия процент от случаите са и „действащи обекти“. В тази връзка регламентирането на заустванията им и поставянето на специфични изисквания към изграждането и поддържането на подходящи пречиствателни съоръжения за пречистване на формираните от обектите отпадъчни води, както и в случаите на реконструкция на същите, е препятствано от въведената забрана през 2011 г. с разпоредбата на чл.6, ал.1, т.1 от Наредба № 2 от 8.06.2011 г.  
3. Финансовите и други средства, необходими за прилагането на новата уредба: 
Предложеният проект на НИД на Наредба № 2 от 8.06.2011 г. за издаване на разрешителни за заустване на отпадъчни води във водни обекти и определяне на индивидуалните емисионни ограничения на точкови източници на замърсяване, не води до въздействие върху държавния бюджет, тъй като за прилагане на наредбата не се изисква използването на средства от държавния бюджет. 
4. Очаквани резултати от прилагането на НИД на Наредба № 2 от 8.06.2011 г. за издаване на разрешителни за заустване на отпадъчни води във водни обекти и определяне на индивидуалните емисионни ограничения на точкови източници на замърсяване:
С предложената промяна ще се въведат специфични изисквания за регламентиране на заустванията на отпадъчни води от обекти, разположени в зоните за защита на водите по чл. 119а, ал.1, т. 1, 2, 4 и 5 от Закона за водите, които следва да са обезпечени с подходящо пречистване на отпадъчните води преди заустването им в повърхностните водни обекти, с цел запазване на състоянието и не влошаване на качеството на водите във водоприемниците.
 По този начин ще се постигне и уеднаквяване на подходите, съобразно с действащата разпоредба на чл.13 от Наредба № 3 за условията и реда за проучване, проектиране, утвърждаване и експлоатация на санитарно-охранителните зони около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди (обн., ДВ. бр.88 от 27.10.2000 г.), която гласи: „Заустването на отпадъчни води в повърхностни водни обекти, попадащи в пояси II и III на СОЗ, се разрешава само ако качеството на заустената вода по емисионни стойности отговаря или е по-добро от качеството на водата в съответния воден обект - водоприемник на отпадъчните води.“
5. Анализ за съответствие с правото на Европейския съюз: 
Не се налага да бъде изготвена справка за съответствие с европейското право, тъй като с проекта не се транспонират директиви на Европейския съюз.

